《送王阮亭宫詹祭告南海》
清代·魏坤

海花十丈红棉高，珊瑚倒影翻银涛。空濛不辨万里色，长鱼人立风颾颾。

黄木湾头祠最古，东西二庙结构牢。圣世禋宗光祀典，海若欣挟群龙翱。

缅维祝融冠溟渤，礼荐币璧羞溪毛。特遣名臣自鹤禁，一路负矢开旌旄。

寒梅却当大瘐发，冷香簌簌吹征袍。柁楼晓对岭猿饮，驿鼓暮应潮鸡号。

斋庐渐近扶胥口，夙戒执事虔牲醪。奉册陈词答清晏，间以高管张琅璈。

百灵秘怪恍毕出，图写疑秃龙眠毫。须臾蜃楼堕海底，四顾鲸鳄都潜逃。

先生此行功洵伟，非比金碧求王褒。笔摇青羊砚翡翠，光焰可夺昌黎豪。

侧闻岭表足奇士，经岁述作栖蓬蒿。星车往招堪并载，忍使宝玉名士韬。

归来藉以报天子，岂拾摇草空盘敖。

作者简介：（1646—1705）浙江嘉善人，字禹平，号水村，魏大中侄孙。康熙三十八年举人，善古文诗词。交游甚广，足迹遍及南北。有《倚晴阁诗钞》、《秦淮杂咏》、《历山唱酬集》、《粤游纪程诗》、《水村琴趣》。